Библија (Бакотић) : Павлова посланица Колошанима


Глава 1.
1 Павле, по вољи Божјој апостол Исуса Христа, и брат Тимотеј,

2 светима и верној браћи у Христу који су у Колосима: Милост вам и мир од Бога Оца нашега и Господа Исуса Христа!

3 Захваљујемо Богу, Оцу Господа нашега Исуса Христа, молећи се свагда за вас,

4 пошто чусмо за веру вашу у Исуса Христа и за љубав коју имате к свим светима,

5 ради наде која вам је задржана на небесима, а коју вам је реч истине, реч јеванђеља, раније објавила.

6 Оно је у вама, као у свему свету, и даје плод и расте, као и у вама, од дана кад чусте и разуместе милост Божју у истини,

7 по напутцима које примисте од Епафраса, љубљеног нашег друга у служењу, који је за вас верни слуга Христов,

8 који нам и јави љубав којом сте духом надахнути.

9 Зато и ми од онога дана кад за то чусмо, не престајемо молити се Богу за вас и искати да се испуните познањем воље његове у свакој мудрости и разуму духовноме,

10 да живите пристојно Богу на свако угађање, и у сваком добром делу да будете плодни, и да растете у познању Бога,

11 јачајући сваком снагом, по сили славе његове, за свако трпљење и подношење с радошћу.

12 Захвалите се Оцу, који вас учини способне да имате део наследства светих у светлости;

13 који нас избави од власти таме и премести нас у краљевство Сина љубави своје;

14 у коме имамо избављење и опроштење греха.

15 Он је обличје Бога невидљивога, прворођени у целом створењу.

16 Јер је у њему створено све што је на небу и на земљи, што се види и што се не види, били престоли или господства, поглаварства или власти. Све се у њему и за њега створи.

17 Он је испред свега, и све је у њему.

18 Он је глава телу Цркве, он, који је почетак и прворођени из мртвих, да буде у свему први.

19 Јер би воља Божја да у њему буде свака пунина,

20 и да примири све са собом, и што је на небу и што је на земљи, закључивши мир преко њега, крвљу крста његова.

21 И вас, који сте некад били страни и непријатељи по мислима и по злим делима својим,

22 и вас сад он примири смрћу његовом у телу пути његове, да вас свете и без мане и без кривице изведе преда се,

23 само ако останете утемељени и чврсти у вери и непоколебљиви у нади јеванђеља које чусте, које је проповедано сваком створењу под небом, и коме ја Павле постадох служитељ.

24 Сад се ја радујем у своме трпљењу за вас, и што недостаје мукама Христовим, то ја довршујем на пути својој за тело његово, које је Црква,

25 којој ја постадох служитељ по наредби коју ми је Бог дао да међу вама објавим реч Божју,

26 тајну сакривену од свих времена и векова, али сад објављену светима његовим,

27 којима Бог хтеде показати колико је славно богатство ове тајне међу паганцима, то јест: Христос у вама, надање славе!

28 И ми њега проповедамо, опомињући сваког човека, и учећи сваког човека у свакој мудрости, да бисмо Богу претставили сваког човека усавршена у Христу.

29 Око тога се ја трудим, борећи се његовом снагом, која у мени силно делује.

Глава 2.
1 Хоћу дакле да знате колика је борба коју водим за вас и за оне који су у Лаодикији и у Јерапољу, и за све који не видеше лица мога телеснога,

2 да се утеше срца њихова, да се здруже у љубави, и обогате се пуним разумом за познање тајне Бога, то јест Христа,

3 тајне у којој је сакривено све благо мудрости и разума.

4 Ово кажем да вас нико заводљивим говорима не превари.

5 Јер ако телом и нисам код вас, али сам у духу с вама, радосно гледајући ред који међу вама влада и чврстину вере ваше у Христа.

6 Како дакле примисте Господа Исуса Христа, онако живите у њему,

7 укорењени и назидани у њему, и утврђени вером према науци коју примисте, и изобилујете у благодарењима.

8 Чувајте се да вас ко не зароби филозофијом и таштом преваром, наслањајући се на предања људи, на основе света, а не на Христа;

9 јер у њему живи телесно сва пунина Божанства.

10 Ви у пуној мери све имате у њему, који је поглавар сваког господства и власти.

11 У њему и обрезани бејасте, обрезањем које се не изврши руком, него обрезањем Христовим, које се састоји у одлучавању тела путеног.

12 Закопавши се с њим крштењем, ви у њему и с њим ускрснусте вером у силу Бога који га ускрсну из мртвих.

13 И вас, који сте били мртви по гресима својим и необрезани на пути својој, оживео је он с њим, опростивши нам све грехе,

14 и, избрисавши писмо чије су нас уредбе осуђивале и које постојаше против нас, узе га и прикова га на крст;

15 и свукавши поглаварства и власти, изведе их на јавност и крстом их победи.

16 Да вас, дакле, нико не осуђује за јело или за пиће, или за какав празник, или за младине или за суботе.

17 То су све сенке ствари које су имале да дођу, али је тело у Христу.

18 Нико да вас под видом понизности и службом анђела не превари па да вам по вољи отме награду трке, а сам се подаје својим привиђењима и надима се у таштини свог путеног ума,

19 не држећи се главе из које је све тело с помоћу зглавака и свеза састављено, и расте растом који Бог даје.

20 Ако дакле умресте с Христом стихијама света, зашто да вам се, - као да живите у свету -, постављају оваква правила.

21 Не дохвати се!, не окуси!, не опипај!

22 (што се све односи на ствари које се употребом троше), која се оснивају на заповестима и наукама људским?

23 Она имају додуше неки изглед мудрости, у колико имају значај својевољно изабране чистоте, понизности и покоравања тела, али су иначе без вредности и доприносе задовољењу пути.

Глава 3.
1 Ако дакле ускрснусте с Христом, тражите оно што је горе, где Христос седи с десне стране Бога,

2 љубите оно што је горе, а не оно што је на земљи.

3 Јер ви умресте, и ваш је живот сакривен с Христом у Богу.

4 А кад се јави Христос, живот ваш, тад ћете се и ви с њим јавити у слави.

5 Морите дакле уде своје који су на земљи: блуд, нечистоту, страсти, зле жеље и лакомство, које је идолопоклонство.

6 С њих иде гнев Божји на синове противљења,

7 а у њима и ви негда ходасте, кад живљасте у тим гресима.

8 Али сад одбаците све то: гнев, љутину, пакост, хуле, и срамотне речи да не излазе из уста ваших.

9 Не лажите један другога. Свуците старог човека с делима њевогим,

10 и обуците новога, који се обнавља у познању, по обличју онога који га је створио.

11 Нема ту ни Грка ни Јудејина, ни обрезана ни необрезана, ни Варварина ни Скита, ни роба ни слободнога, него је све и у свему Христос.

12 Обуците се дакле као избрани Божји, свети и љубљени, у срдачну милост, доброту, понизност, благост и у стрпљивост.

13 Сносите један другога и опраштајте један другоме, ако има ко жалбу на кога. Као што је Христос вама опростио, тако опраштајте и ви.

14 А изнад свега тога обуците се у љубав, која је свеза савршенства,

15 и мир Христов, на који сте позвани, да у њему имате сви једно тело, да влада у срцима вашим. И будите благодарни.

16 Реч Христа да се обилно усели у вас: учите и светујте један другога у свакој мудрости псалмима и појањем и песмама духовним, певајући у срцима својим Господу по надахнућу милости.

17 И све што чините речју или делом, све чините у име Господа Исуса Христа, хвалећи Бога Оца кроза њ.

18 Жене, будите покорне својим мужевима, као што треба у Господу.

19 Мужеви, љубите жене своје, и не будите осорни према њима.

20 Децо, слушајте родитеље своје у свачему, јер је то угодно Господу.

21 Оцеви, не раздражујте синове своје, да не постану малодушни.

22 Слуге, слушајте у свему своје господаре по пути, не само пред очима радећи као да људима угађате, него у безазлености срца бојећи се Господа;

23 и све што чините, од срца чините као Господу а на као људима,

24 знајући да ћете од Господа примити наслеђе у име награде. Христу, Господу, служите.

25 А који скриви, примиће као што је скривио, и неће бити личних обзира.

Глава 4.
1 Господари, дајте слугама својим што је право и праведно, знајући да и ви имате Господара на небесима.

2 Устрајте у молитви и бдите у њој, дајући хвалу.

3 Молите се у исто време и за нас, да нам Бог отвори врата за реч, да бих могао проповедати тајну Христову, због чега сам у оковима,

4 да је јавим као што ми треба говорити.

5 Мудро поступајте с онима који су напољу, пазећи на време.

6 Реч ваша да буде свагда блага, сољу зачињена, и да знате да одговорите свакоме како треба.

7 За мене казаће вам све Тихик, љубљени брат и верни служитељ и друг у Господу.

8 Шаљем га нарочито к вама, да разаберете како је нама, и да утеши срца ваша.

9 Са њим шаљем и Онисима, верног и љубљеног брата, који је од ваших. Они ће вам све казати како је овде.

10 Поздравља вас Аристарх, друг мој у сужањству, и Марко нећак Варнавин, за кога примисте неке налоге (ако дође к вама примите га).

11 Поздравља вас и Исус прозвани Јуст. Они су из обрезања, и они су једини који су са мном за краљевство Божје радили и који ми беху утеха.

12 Поздравља вас Епафрас, који је од ваших. Служитељ Исуса Христа, он се једнако брине за вас у молитвама, да бисте, савршени и потпуно уверени, истрајали у покорности према Божјој вољи.

13 И ја сведочим за њега да има велику ревност и бригу за вас и за оне који су у Лаодикеји, и у Јерапољу.

14 Поздравља вас Лука лекар љубљени и Димас.

15 Поздарвите браћу у Лаодикији и Нимфана и Цркву која је у његовом дому.

16 Кад се ова посланица прочита код вас, учините да се прочита и у Лаодикијској Цркви, а ону што је послана у Лаодикију да и ви прочитате.

17 И кажите Архипу: Пази на службу коју си примио у Господу, да је испуниш!

18 Поздрављам вас ја Павле својом руком. Сетите се мојих окова. Милост са свима вама!